  Майя Бывальцева Дагестанысь егитъёслы удмуртъёслэн лулчеберетсы но йылолъёссы сярысь вералозы. Кызьы ивортэ элькунысь лулчеберетъя но туризмъя министерстволэн сайтэз, 5–11 куарусёнэ Хасавюртын «Многоцветье культуры русского мира» нимам интерактивной фестиваль ортчоз. «Россиысь мукет улосвылъёс сямен ик Удмуртилэн но аслаз брендъёсыз вань, соос лулчеберетъя туала улонын висъяськыны луонлык сёто. Со Пётр Чайковскийлэн вордскем интыез но, конструктор Михаил Калашников но, пельнянь но. Фестивальын ми одно ик со сярысь вераломы но ужъюлтошъёсмес дорамы куное ӧтёмы», — вераз Удмуртиысь йӧскалык лыдӟиськоннилэн кивалтӥсезлэн воштӥсез Анна Семёнова. Удмуртиысь йӧскалык лыдӟиськонниысь ӧнерчиос Дагестанысь егитъёсты удмурт калыклэн историеныз, лулчеберетэныз, йылолъёсыныз но кылыныз «Географиен история» шудон-мынон-ветлон но литературая но крезьгуръя «Мон яратӥсько тодэ, Россия!» возьматон пыр тодматозы. Озьы ик фестивале калык киужъёсъя адӟытонэз ваёзы. Чеберлыко киужъёсъя элькун центрен ӵош удмурт калык усточиослэсь ужъёссэс возьматозы. Фестивале пыриськисьёс 5 нуналскын Дагестанысь 5 ёросъёсы вуылозы. Чакланъёсъя, Москва улосвылын, Татарстанын, Удмуртиын но Хакасиын улӥсь калыкъёслэн лулчеберетэнызы но йылолъёсынызы Дагестанысь сюрслэсь трос студентъёс но дышетскисьёс тодматскозы. Тегъёс: Лулчеберет Ижкар Удмуртия удмуртъёс  